input: KOMISJONI RAKENDUSMÄÄRUS (EL) nr 855/2013,
  4. september 2013,
  millega keelatakse Atlandi ookeanis ida pool 45° läänepikkust ja Vahemeres hariliku tuuni püük Itaalias registreeritud mõrdadega
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse nõukogu 20. novembri 2009. aasta määrust (EÜ) nr 1224/2009, millega luuakse ühenduse kontrollisüsteem ühise kalanduspoliitika eeskirjade järgimise tagamiseks, (1) eriti selle artikli 36 lõiget 2,
  ning arvestades järgmist:
  (1)
  Nõukogu 21. jaanuari 2013. aasta määrusega (EL) nr 40/2013, millega määratakse 2013. aastaks kindlaks kalapüügivõimalused ELi vetes ning ELi laevade kalapüügivõimalused teatavates väljaspool ELi asuvates vetes teatavate selliste kalavarude ja kalavarude rühmade püügiks, mis kuuluvad rahvusvaheliste läbirääkimiste või kokkulepete reguleerimisalasse, (2) on kindlaks määratud hariliku tuuni kogus, mida tohib Euroopa Liidu kalalaevade ja mõrdadega 2013. aastal püüda Atlandi ookeanis ida pool 45° läänepikkust ja Vahemeres.
  (2)
  Nõukogu 6. aprilli 2009. aasta määrusega (EÜ) nr 302/2009, milles käsitletakse Atlandi ookeani idaosas ja Vahemeres hariliku tuuni varude taastamise mitmeaastast kava, millega muudetakse määrust (EÜ) nr 43/2009 ning tunnistatakse kehtetuks määrus (EÜ) nr 1559/2007, (3) on ette nähtud, et liikmesriigid teatavad komisjonile individuaalsed kvoodid, mis nad on eraldanud oma laevadele, mille pikkus on rohkem kui 24 meetrit. Kui tegemist on alla 24 meetri pikkuste kalapüügilaevadega ja mõrdadega, peavad liikmesriigid komisjonile teatama vähemalt tootjaorganisatsioonidele või samalaadse püügivahendiga kala püüdvate laevade rühmale eraldatud kvoodi.
  (3)
  Ühise kalanduspoliitika eesmärk on ettevaatusprintsiibile tuginedes tagada kalandussektori pikaajaline elujõulisus vee-elusressursside säästva kasutamise abil.
  (4)
  Nõukogu määruse (EÜ) nr 1224/2009 artikli 36 lõike 2 kohaselt teavitab komisjon asjaomaseid liikmesriike, kui ta leiab liikmesriikide esitatud teabe ja tema enda käsutuses oleva muu teabe põhjal, et ELile, liikmesriigile või liikmesriikide rühmale kättesaadavad kalapüügivõimalused loetakse ammendatuks ühe või enama püügivahendi või laeva jaoks, ning keelustab vastava kalavaru või kalavarude rühma püügi vastavas piirkonnas ja vastavate püügivahendite kasutamise sellise püügitegevusega seotud laevadele.
  (5)
  Komisjoni käsutuses oleva teabe põhjal loetakse ammendatuks Itaalias registreeritud mõrdadele eraldatud hariliku tuuni püügivõimalused Atlandi ookeanis ida pool 45° läänepikkust ja Vahemeres.
  (6)
  Itaalia teatas komisjonile 1. juulil 2013, et ta peatas oma 2013. aastal hariliku tuuni püügiga tegelenud kolme mõrra püügitegevuse alates 14. juunist 2013 kell 17.00. Itaalia teatas komisjonile, et pärast kõnealust kuupäeva olid kaks mõrda seotud Rahvusvahelise Atlandi Tuunikaitse Komisjoni (ICCAT) kehtestatud teadusprogrammiga, mis on määratletud ICCATi 28. mai 2013. aasta ringkirjas #2779/2013.
  (7)
  Itaalia teatas komisjonile 3. juulil 2013, et ICCATi 28. mai 2013. aasta ringkirjas #2779/2013 määratletud kogu teadusliku püügitegevusega seotud Itaalia mõrdade tegevus lõpetati 2. juuli päeva jooksul.
  (8)
  Ilma et see piiraks eespool nimetatud Itaalia meetmeid, on vaja, et komisjon kinnitaks Itaalias registreeritud mõrdadega hariliku tuuni püügi keelamist Atlandi ookeanis ida pool 45° läänepikkust ja Vahemeres alates 14. juunist 2013 kell 17.00, välja arvatud ICCATi 28. mai 2013. aasta ringkirjas #2779/2013 määratletud hariliku tuuni teadusliku püügitegevusega seotud kaks mõrda. Lisaks on vaja, et komisjon kinnitaks kõnealuste mõrdade tegevuse lõpetamist alates 3. juulist 2013 kell 00:00.
  ON VASTU VÕTNUD KÄESOLEVA MÄÄRUSE:
  Artikkel 1
  1. Alates 14. juunist 2013 kell 17.00 on Atlandi ookeanis ida pool 45° läänepikkust ja Vahemeres keelatud hariliku tuuni püük Itaalias registreeritud mõrdadega.
  Alates nimetatud kuupäevast kõnealuste mõrdadega püütud harilikku tuuni ei tohi nuumamiseks või kasvatamiseks sumpadesse paigutada, ümber laadida, üle viia või lossida.
  2. Erandina ei kohaldata lõike 1 sätteid sellise hariliku tuuni suhtes, mis Itaalia kahe mõrraga on püütud ICCATi 28. mai 2013. aasta ringkirjas #2779/2013 määratletud teaduslikul eesmärgil, mida võidakse lossida laevapere tarbimiseks või heategevuslikel eesmärkidel ning millega on kaasas ICCATi 28. mai 2013. aasta ringkirjas #2779/2013 määratletud logiraamatu koopia.
  Artikkel 2
  Alates 3. juulist 2013 kell 00.00 on Atlandi ookeanis ida pool 45° läänepikkust ja Vahemeres keelatud igasugune hariliku tuuni püük Itaalias registreeritud mõrdadega.
  Alates nimetatud kuupäevast kõnealuste mõrdadega püütud harilikku tuuni ei tohi säilitada, nuumamiseks või kasvatamiseks sumpadesse paigutada, ümber laadida, üle viia ega lossida.
  Artikkel 3
  Käesolev määrus jõustub selle Euroopa Liidu Teatajas avaldamise päeval.
  Käesolev määrus on tervikuna siduv ja vahetult kohaldatav kõikides liikmesriikides.
  Brüssel, 4. september 2013